โบรกฯ ดันท้ายตลาด
*การเคลื่อนไหวของดัชนียังไม่อยู่กับร่องกับรอย ไล่เรียงจากการปรับตัวลดลงไปทำจุดต่ำสุดที่ระดับ 1,630.39 จุด แต่สุดท้ายมีแรงซื้อช่วงท้ายตลาดฯ ลากให้หุ้นวิ่งกลับขึ้นมาแตะระดับ 1,643.76 จุด ปรับตัวขึ้น 7.01 จุด ด้วยมูลค่าการซื้อขาย 4.99 หมื่นล้านบาท การแกว่งตัวลักษณะนี้มันเป็นแพตเทิร์นที่เคยได้เห็นกันมาแล้วหลายครั้ง ในเมื่อตลาดฯ ยังขาดปัจจัยชี้นำมักมีการแกว่งตัวแบบเสียทิศทางให้เห็นระหว่างวัน ดังนั้นการปรับตัวขึ้นแรงรอบนี้ “โมนิก้า” มองเป็นช็อตอันตราย เพราะเมื่อไหร่ที่มีแรงดันเข้ามาแบบผิดหูผิดตา มักจบแบบไม่แฮปปี้เอนดิ้งเจ้าค่ะ
29 ก.ย. 2562

เจาะกระดาน : โมนิก้าและทีมงาน
*การเคลื่อนไหวของดัชนียังไม่อยู่กับร่องกับรอย ไล่เรียงจากการปรับตัวลดลงไปทำจุดต่ำสุดที่ระดับ 1,630.39 จุด แต่สุดท้ายมีแรงซื้อช่วงท้ายตลาดฯ ลากให้หุ้นวิ่งกลับขึ้นมาแตะระดับ 1,643.76 จุด ปรับตัวขึ้น 7.01 จุด ด้วยมูลค่าการซื้อขาย 4.99 หมื่นล้านบาท การแกว่งตัวลักษณะนี้มันเป็นแพตเทิร์นที่เคยได้เห็นกันมาแล้วหลายครั้ง ในเมื่อตลาดฯ ยังขาดปัจจัยชี้นำมักมีการแกว่งตัวแบบเสียทิศทางให้เห็นระหว่างวัน ดังนั้นการปรับตัวขึ้นแรงรอบนี้ “โมนิก้า” มองเป็นช็อตอันตราย เพราะเมื่อไหร่ที่มีแรงดันเข้ามาแบบผิดหูผิดตา มักจบแบบไม่แฮปปี้เอนดิ้งเจ้าค่ะ
*ด้วยเหตุนี้ “เดี๊ยน” ถึงอยากให้นักเล่นอ่านเกมให้ออก และสงวนท่าทีคอยระมัดระวังการลงทุนให้มากท่ามกลางความกังวลเกี่ยวกับแนวโน้มเศรษฐกิจทั่วโลก และปัจจัยในประเทศที่ยังไม่แน่นอน เพราะบรรยากาศช่วงนี้ยังไม่น่าลงทุนสักเท่าไหร่นัก เพราะหากตัดแรงซื้อของนักลงทุน (บางกลุ่ม) ออกไป จะเห็นว่ายังไม่มีใครเล่นหุ้นแบบเต็มเม็ดเต็มหน่วย ถึงได้เห็นว่ามีเพียงหุ้นบางตัวเท่านั้นที่ถูกดันขึ้นมา ส่วนหุ้นหลักตัวอื่นยังนิ่งไม่ไหวติง
*นอกเหนือไปกว่านั้น ยังพบว่าแรงขายฝั่งต่างชาติกลับมาอีกครั้ง ล่าสุดเทกระจาดหุ้นไทยไปกว่า 1.78 พันล้านบาท ผสมโรงด้วยรายย่อย 2.46 พันล้านบาท “โมนิก้า” ถึงอยากให้นักเล่นกลับไปคิดเป็นการบ้านอีกรอบ เพื่อจะได้รับมือกับสถานการณ์ที่จะเกิดขึ้นในอนาคต เพราะหากยังไม่มีปัจจัยเข้ามาหนุนแบบนี้ต่อไปล่ะก็ ตลาดหุ้นมีร้อน ๆ หนาว ๆ แน่นอนเจ้าค่ะ
*ส่วนหุ้น TPIPP ก่อนหน้านี้ชอบทำตัวเป็นชาวสวน ล่าสุดวิ่งขึ้นมาปิดที่ระดับ 4.92 บาท บวกไป 0.06 บาท หรือขึ้นไป 1.23% ด้วยมูลค่าการซื้อขาย 151.98 ล้านบาท เทรนด์การเคลื่อนไหวถือว่าน่าตามไปดูต่อ เพราะสัญญาณทางเทคนิคเริ่มกลับหัวเป็นขาขึ้น ด้วยมูลค่าซื้อขายหนาแน่นแสดงให้เห็นว่ายังมีคนคอยรับ เพียงแต่หุ้นต้องพยายามทะลุผ่านเส้นค่าเฉลี่ย 10 วันให้ได้ก่อน รับรองวิ่งยาวเจ้าค่ะ
*ด้านหุ้นเล็ก SPCG ทะยานขึ้นมาปิดที่ระดับ 20.30 บาท บวกไป 1.10 บาท หรือขึ้นไป 5.73% พร้อมด้วยวอลุ่มแน่น ๆ ผิดหูผิดตา 347.06 ล้านบาท ถือเป็นช็อตที่ช่วยกระตุกต่อมให้ “โมนิก้า” ถึงกับต้องหันมามอง เพราะลักษณะการเคลื่อนตัวแบบนี้มันต้องมี “เจ้า” เข้ามาเกี่ยวทุกทีไป จากประสบการณ์ที่ผ่านมาเมื่อหุ้นพุ่งพรวดอย่างกับติดจรวดด้วยมูลค่าซื้อขายแบบมีนัยสำคัญ ก็มักจะจบแบบไม่แฮปปี้สักเท่าไหร่ ฉะนั้นหากจะตามเข้าไปเล่นอย่าลืมดูแวลูของหุ้นด้วยว่าแพงไปหรือยัง เพราะการปรับขึ้นจะจีรังได้อยู่ที่พื้นฐานจริงไหมจ๊ะ?
*ส่วนในรายของ LH ราคาดีดกลับมาปิดที่ระดับ 9.85 บาท บวกไป 0.15 บาท หรือขึ้นไป 1.55% ด้วยมูลค่าการซื้อขาย 535.53 ล้านบาท หลังจากก่อนหน้านี้ราคาหุ้นร่วงโรยตามการเวลา การดีดตัวขึ้นรอบนี้ “โมนิก้า” มองว่ายังต้องอาศัยเวลาอีกพักใหญ่กว่าจะได้เห็นการฟื้นตัว (จริง ๆ) เพราะเท่าที่มองยังไม่มีวี่แววว่าหุ้นจะวิ่งกลับไปอยู่แถว ๆ 10 บาทอีกครั้งในเร็ว ๆ นี้ ใครเป็นแฟนคลับคงต้องรอกันอีกเฮือกใหญ่นะเจ้าคะ
*รายของ ALLA ราคากลับมาคึกคัก ด้วยการไต่ขึ้นมาปิดที่ระดับ 1.21 บาท บวกไป 0.06 บาท หรือขึ้นไป 5.22% ด้วยมูลค่าการซื้อขาย 6.69 ล้านบาท ถึงแม้สัญญาณทางเทคนิคจะบ่งบอกว่าเป็นขาขึ้นรอบใหม่ แต่ “โมนิก้า” ขอเตือนไว้ก่อนเลยว่าหุ้นตัวนี้เหมาะแก่นักลงทุนที่มีเอนเนอร์จีสูง เพราะต้องเน้นกลยุทธ์ “เข้าเร็ว ออกเร็ว” การเล่นหุ้นตัวนี้เก่งไม่กลัวกลัวไม่เร็ว เพราะแนวต้านรอบนี้อยู่ที่ระดับ 1.30 บาท เจ้าค่ะ
*ด้านหุ้นโรงพยาบาลวันศุกร์ที่ผ่านมาเทรดคึกถ้วนหน้าหลัง “เสี่ยหนู” เปิดแผนชงครม.อนุมัติผู้ป่วย “อเมริกา-ญี่ปุ่น” เข้ารักษาในไทยโดยไม่ต้องลงตราวีซ่า 90 วัน กลายเป็น Sentiment บวกต่อหุ้นรพ. หวยรางวัลที่ 1 ไปออกที่ BDMS ซึ่งมีฐานลูกค้าต่างชาติหนาแน่น ทำเอาล่าสุดราคาหุ้นขึ้นมาปิดที่ระดับ 24.10 บาท บวกไป 0.10 บาท หรือขึ้นไป 0.83% ด้วยมูลค่าการซื้อขาย 871.67 ล้านบาท แถมการเคลื่อนตัวรอบนี้มีโอกาสทะยานแรงรอบใหม่ แตะเป้าหมาย 27 บาทโน่นเจ้าค่ะ
*ส่วนในรายของ CENTEL ราคากระโจนขึ้นมาปิดที่ระดับ 32.75 บาท บวกไป 0.75 บาท หรือขึ้นไป 2.34% ด้วยมูลค่าการซื้อขาย 263.66 ล้านบาท ตอบรับปัจจัยบวกที่ถูกพูดถึงตลอดสัปดาห์ที่ผ่านมาอย่าง “ชิม ช้อป ใช้” ฮอตฮิตติดลมบน แถมมีข่าวดีตัวเลขนักท่องเที่ยวจีนหลั่งไหลกลับเข้าไทยมากขึ้นเรื่อย ๆ หลังซบเซามาเนิ่นนาน “โมนิก้า” จึงมองเป็นจังหวะให้นักลงทุนเข้าเก็บเกี่ยวเต็ม ๆ แถมสัญญาณเทคนิคยังเป็นใจให้ขึ้นต่อ ถ้าไม่เข้าตอนนี้จะเข้าตอนไหนจริงไหมเจ้าคะ…อิอิ
*ปิดท้ายที่หุ้นลีสซิ่งอย่าง AMANAH โฉบฉายอยู่บนกระดานหุ้นอย่างร้อนแรงขึ้นไปแตะจุดสูงสุดของวันที่ระดับ 3.78 บาท ก่อนลดความร้อนแรงมาปิดที่ระดับ 3.62 บาท ด้วยมูลค่าการซื้อขาย 141.05 ล้านบาท ว่ากันด้วยเรื่องพื้นฐาน “โมนิก้า” ถือว่ายังมีความน่าสนใจ เพราะเหล่านกรู้ออกมาฟันธงกำไรไตรมาส 3 จะโตกระฉูด 66% แต่ด้านสัญญาณเทคนิคอาจจะดูยิ่งสูงยิ่งหนาวไปสักนิด แต่หากใครมั่นใจว่าเป็นคน “มือไว” จะเข้าไปเล่นก็ไม่ว่ากันเจ้าค่ะ